title: 2011/710/: Decizia Consiliului din 20 octombrie 2011 privind încheierea Memorandumului de cooperare NAT-I-9406 între Statele Unite ale Americii și Uniunea Europeană

text:
               29.10.2011

               RO

               Jurnalul Oficial al Uniunii Europene

               L 283/26

         DECIZIA CONSILIULUI
   din 20 octombrie 2011
   privind încheierea Memorandumului de cooperare NAT-I-9406 între Statele Unite ale Americii și Uniunea Europeană
   (2011/710/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a), cu articolul 218 alineatul (7) și cu articolul 218 alineatul (8) primul paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Comisia a negociat în numele Uniunii Memorandumul de cooperare NAT-I-9406 între Statele Unite ale Americii și Uniunea Europeană (denumit în continuare „memorandumul”) în materie de cercetare și dezvoltare în sfera aviației civile.

               (2)

               Memorandumul a fost semnat la 3 martie 2011.

               (3)

               Memorandumul ar trebui aprobat de Uniunea Europeană.

               (4)

               Este necesar să se stabilească modalități procedurale pentru participarea Uniunii la Comitetul mixt instituit prin memorandum și pentru soluționarea dezacordurilor,

         ADOPTĂ PREZENTA DECIZIE:
   Articolul 1
   Memorandumul de cooperare NAT-I-9406 între Statele Unite ale Americii și Uniunea Europeană (denumit în continuare „memorandumul”) se aprobă în numele Uniunii (1).
   Articolul 2
   Președintele Consiliului este autorizat să desemneze persoana sau persoanele împuternicite să facă notificarea prevăzută la articolul XII litera B din memorandum (2).
   Articolul 3
   Comisia, cu sprijinul reprezentanților statelor membre, reprezintă Uniunea în cadrul Comitetului mixt instituit în temeiul articolului III din memorandum.
   Articolul 4
   (1)   După consultarea comitetului special desemnat de Consiliu, Comisia stabilește poziția care trebuie adoptată de Uniune în cadrul Comitetului mixt, inclusiv în ceea ce privește adoptarea:

               —

               de anexe suplimentare la memorandum și apendice la acesta, astfel cum se menționează la articolul III litera E punctul 2 din memorandum;

               —

               de modificări la anexe și apendice la memorandum, astfel cum se menționează la articolul III litera E punctul 3 din memorandum.

         (2)   Comisia stabilește poziția care trebuie adoptată de Uniune în cadrul Comitetului mixt în privința elaborării și adoptării regulilor de procedură internă ale Comitetului mixt, astfel cum se prevede la articolul III litera C din memorandum.
   (3)   Comisia poate să ia toate măsurile corespunzătoare în temeiul articolului II litera B și articolelor IV, V, VII și VIII din memorandum.
   (4)   Comisia reprezintă Uniunea la consultările care au loc în temeiul articolului XI din memorandum.
   Articolul 5
   Comisia informează în mod regulat Consiliul cu privire la punerea în aplicare a memorandumului.
   Articolul 6
   Prezenta decizie intră în vigoare la data adoptării.

      Adoptată la Luxemburg, 20 octombrie 2011.

            Pentru Consiliu

            Președintele

         M. SAWICKI

      (1)  Memorandumul a fost publicat în Jurnalul Oficial al Uniunii Europene împreună cu decizia privind semnarea (JO L 89, 5.4.2011, p. 3).

      (2)  Data de intrare în vigoare a memorandumului va fi publicată în Jurnalul Oficial al Uniunii Europene de către Secretariatul General al Consiliului.


title: Decizia 2010/765/PESC a Consiliului din 2 decembrie 2010 privind acțiunea UE de combatere a comerțului ilicit cu arme de calibru mic și armament ușor (SALW) pe calea aerului

text:
               11.12.2010

               RO

               Jurnalul Oficial al Uniunii Europene

               L 327/44

         DECIZIA 2010/765/PESC A CONSILIULUI
   din 2 decembrie 2010
   privind acțiunea UE de combatere a comerțului ilicit cu arme de calibru mic și armament ușor (SALW) pe calea aerului
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2),
   întrucât:

               (1)

               La 13 decembrie 2003, Consiliul a adoptat o strategie europeană de securitate care identifică cinci provocări majore cu care se confruntă Uniunea: terorismul, proliferarea armelor de distrugere în masă, conflictele regionale, eșecurile statale și criminalitatea organizată. Consecințele fabricării, transferului și circulației ilicite ale armelor de calibru mic și ale armamentului ușor (SALW), precum și acumularea excesivă și proliferarea necontrolată a acestora sunt esențiale pentru patru dintre aceste cinci provocări.

               (2)

               La 15-16 decembrie 2005, Consiliul a adoptat Strategia Uniunii Europene de combatere a acumulării ilicite și a traficului ilicit de arme de calibru mic și armament ușor (SALW), precum și de muniție aferentă (Strategia UE privind SALW). Strategia UE privind SALW promovează dezvoltarea unei politici pentru combaterea activă a rețelelor ilicite de trafic de SALW (brokeri și transportatori iliciți) care utilizează spațiul aerian, maritim și terestru al UE, prin elaborarea unor mecanisme de alertă și cooperare.

               (3)

               Planul de acțiune al Strategiei UE privind SALW subliniază de asemenea necesitatea îmbunătățirii impactului misiunilor de gestionare a crizelor prin includerea în mandatul lor a unor măsuri vizând instituirea unor controale la frontiere (sau a unui control al spațiului aerian, terestru și maritim al zonei de conflict) și dezarmarea.

               (4)

               Grupul de lucru pentru dezarmare globală și controlul armamentului (CODUN) din cadrul Consiliului UE și Centrul comun de situații al Uniunii Europene (SitCen) au dezvoltat începând din 2007 o inițiativă UE de stopare a traficului ilicit de SALW prin intermediul transportului aerian, prin intensificarea în rândul statelor membre a schimbului de informații relevante privind transportatorii aerieni suspectați. Pentru instituirea unui astfel de sistem de schimb de informații, CODUN și SitCen colaborează cu Institutul Internațional pentru Cercetări în domeniul Păcii din Stockholm (SIPRI) și proiectul acestuia de evaluare a mecanismului de combatere a traficului ilicit (CIT-MAP). În cadrul acestei inițiative, CODUN a convenit recent să examineze modalități pentru a face ca această inițiativă a UE să devină mai operațională și mai eficientă, asigurând actualizarea și prelucrarea informațiilor relevante în timp util.

               (5)

               Riscurile la adresa securității internaționale pe care le reprezintă comerțul ilicit cu SALW pe calea aerului au fost de asemenea recunoscute de alte organizații internaționale și regionale. Forumul OSCE privind securitatea și cooperarea a organizat, în 2007, o sesiune specială pe această temă, iar în 2008 Adunarea parlamentară a OSCE a adoptat o rezoluție făcând apel la finalizarea, adoptarea și punerea în aplicare a Ghidului OSCE de bune practici privind transportul ilicit de SALW pe calea aerului. În mod similar, statele participante la Aranjamentul de la Wassenaar au adoptat în 2007 „Cele mai bune practici pentru a preveni transferurile destabilizatoare de SALW prin intermediul transportului aerian”. În plus, numeroase rapoarte ale Grupului de experți din cadrul Comitetului de sancțiuni al Consiliului de Securitate al ONU privind Africa de Vest și regiunea Marilor Lacuri au susținut în mod repetat rolul-cheie jucat de companiile de transport aerian de mărfuri implicate în traficul ilicit de SALW.

               (6)

               Acțiunea prevăzută de prezenta decizie nu urmărește obiective legate de îmbunătățirea siguranței transportului aerian,

         ADOPTĂ PREZENTA DECIZIE:
   Articolul 1
   (1)   În vederea punerii în aplicare a Strategiei UE de combatere a acumulării ilicite și a traficului ilicit de SALW, precum și de muniție aferentă (Strategia UE privind SALW), Uniunea are în vedere următoarele obiective:

               (a)

               îmbunătățirea instrumentelor și tehnicilor la dispoziția misiunilor relevante de gestionare a crizelor, a autorităților internaționale și naționale ale țărilor terțe și a statelor membre, pentru a verifica și a viza în mod eficient aeronavele de transport de mărfuri suspectate de a fi implicate în comerțul ilicit cu SALW pe calea aerului pe teritoriul țărilor terțe, dinspre sau către acestea;

               (b)

               sporirea sensibilizării și a expertizei tehnice din partea personalului internațional și național relevant, a „bunelor practici” în domeniile monitorizării, detectării și analizei gestionării riscurilor, îndreptate împotriva transportatorilor aerieni de mărfuri suspectați de trafic de SALW pe calea aerului pe teritoriul țărilor terțe, dinspre sau către acestea.

         (2)   Pentru îndeplinirea obiectivelor menționate la alineatul (1), Uniunea întreprinde următoarele măsuri:

               (a)

               elaborarea și testarea pe teren a unui prototip de software dedicat de gestionare a riscurilor în traficul aerian pentru misiunile relevante de gestionare a crizelor, autoritățile internaționale și naționale, inclusiv a unei baze de date actualizate în mod periodic privind, inter alia, companii aeriene, aeronave, numere de înregistrare și rute de transport;

               (b)

               elaborarea și testarea pe teren a unui prototip de sistem securizat de gestionare a riscurilor și diseminare a informațiilor;

               (c)

               elaborarea și publicarea unui manual, a unor materiale de formare însoțitoare și furnizarea de asistență tehnică pentru a facilita utilizarea și adaptarea prototipurilor de software, precum și asigurarea unui sistem securizat de gestionare a riscurilor și informații, inclusiv prin organizarea de seminare regionale pentru formarea misiunilor relevante de gestionare a crizelor, a autorităților internaționale și naționale.

         În anexă figurează o descriere detaliată a proiectului.
   Articolul 2
   (1)   Înaltul Reprezentant al Uniunii pentru afaceri externe și politica de securitate (ÎR) răspunde de punerea în aplicare a prezentei decizii.
   (2)   Punerea în aplicare tehnică a proiectelor menționate la articolul 1 alineatul (2) este realizată de SIPRI.
   (3)   SIPRI își îndeplinește atribuțiile sub responsabilitatea ÎR. În acest scop, ÎR încheie acordurile necesare cu SIPRI.
   Articolul 3
   (1)   Suma de referință financiară pentru punerea în aplicare a proiectului menționat la articolul 1 alineatul (2) este de 900 000 EUR.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corectă a cheltuielilor menționate la alineatul (1). În acest scop, aceasta încheie un acord de finanțare cu SIPRI. Acordul prevede obligația SIPRI de a asigura vizibilitatea contribuției UE, corespunzătoare dimensiunii acesteia.
   (4)   Comisia depune eforturi în vederea încheierii acordului de finanțare menționat la alineatul (3) în cel mai scurt timp posibil după intrarea în vigoare a prezentei decizii. Aceasta informează Consiliul cu privire la orice dificultăți care intervin în cursul acestui proces și cu privire la data încheierii acordului de finanțare.
   Articolul 4
   ÎR raportează Consiliului cu privire la punerea în aplicare a prezentei decizii, pe baza unor rapoarte periodice bilunare întocmite de SIPRI. Aceste rapoarte stau la baza evaluării efectuate de Consiliu. Comisia furnizează informații cu privire la aspectele financiare ale punerii în aplicare a proiectului menționat la articolul 1 alineatul (2).
   Articolul 5
   (1)   Prezenta decizie intră în vigoare la data adoptării.
   (2)   Decizia expiră după 24 luni de la data încheierii acordului de finanțare menționat la articolul 3 alineatul (3), ori după șase luni de la data adoptării sale, în cazul în care acordul de finanțare respectiv nu a fost încheiat în termenul respectiv.
   Articolul 6
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 2 decembrie 2010.

            Pentru Consiliu

            Președintele

         M. WATHELET

      ANEXĂ
      1.   Cadru general

      Prezenta decizie are la bază inițiativa CODUN vizând abordarea amenințărilor reprezentate de traficul de SALW și alte produse destabilizatoare pe calea aerului. În contextul inițiativei CODUN, prezenta decizie reprezintă o continuare a proiectelor întreprinse de Consiliu în colaborare cu SitCen, Clubul de la Budapesta și SIPRI. Prezenta decizie asigură programe de software, prototipuri de sisteme de punere în aplicare, formare și programe de sensibilizare, pentru misiunile relevante de gestionare a crizelor, precum și pentru autoritățile internaționale și naționale, în vederea unei mai bune monitorizări, actualizări și diseminări a informațiilor privind operatorii de transport aerian de mărfuri suspecți care își desfășoară activitatea în Africa și în alte regiuni. În punerea în aplicare a prezentei decizii, ar trebui asigurată o bună coordonare cu alte programe relevante, finanțate în cadrul programelor comunitare, și cu alte decizii ale Consiliului, pentru a spori impactul acțiunii Uniunii în prevenirea comerțului ilicit cu SALW.
      2.   Obiective

      Proiectele descrise mai jos vor aborda trei domenii identificate de CODUN și alte părți interesate implicate în inițiativa Uniunii de combatere a traficului de SALW pe calea aerului:

                  (a)

                  necesitatea elaborării unui sistem care să furnizeze informații actualizate privind companiile și aeronavele care recurg în mod curent la înregistrarea din nou a bunurilor și la relocalizarea activităților pentru a evita să fie descoperite;

                  (b)

                  furnizarea de software și de formare în domeniul gestionării riscurilor pentru a permite misiunilor relevante de gestionare a crizelor, autorităților internaționale și naționale să monitorizeze și să verifice în mod eficient un număr mai mare de operatori de transport aerian de mărfuri suspectați de implicare în traficul de SALW sau circulația de alte fluxuri de produse destabilizatoare pe calea aerului;

                  (c)

                  necesitatea furnizării de formare, suport tehnic și a sensibilizării pentru organizațiile multilaterale, misiunile, organismele regionale și statele din Africa și alte regiuni în vederea consolidării capacității acestora de a monitoriza și detecta operatorii implicați în traficul de SALW sau circulația altor produse destabilizatoare pe calea aerului.

            3.   Descrierea proiectului

      3.1.   Proiectul 1: Crearea unui pachet software și punerea în aplicare a unui proiect-pilot pentru monitorizarea, actualizarea și diseminarea informațiilor privind operatorii de transport aerian de mărfuri suspectați de trafic ilicit de SALW

      3.1.1.   Obiectivul proiectului

      Proiectul vizează îmbunătățirea instrumentelor și tehnicilor la dispoziția misiunilor relevante de gestionare a crizelor, a autorităților internaționale și naționale ale țărilor terțe și a statelor membre UE, pentru a verifica și a avea în vedere în mod eficient aeronavele de transport de mărfuri suspecte de a fi implicate în comerțul ilicit cu SALW pe calea aerului pe teritoriul, dinspre sau către țări terțe.
      3.1.2.   Descrierea proiectului

      În cadrul acestui proiect, vor fi întreprinse următoarele activități:

                  (a)

                  elaborarea unui pachet software de gestionare a riscurilor în traficul aerian pentru organizațiile multilaterale, misiuni și țările terțe selectate;

                  (b)

                  elaborarea unui prototip de sistem securizat de gestionare a riscurilor și diseminare a informațiilor sub forma unui pachet;

                  (c)

                  testarea pe teren a pachetului software, în consultare cu ÎR și cu organismele relevante ale Consiliului;

                  (d)

                  testarea pe teren a sistemului de diseminare a informațiilor sub forma unui pachet, în consultare cu ÎR și cu organismele relevante ale Consiliului;

                  (e)

                  elaborarea unui manual și a unor materiale de formare însoțitoare pentru a facilita utilizarea și adoptarea sistemelor descrise la literele (a) și (b) de către misiunile relevante de gestionare a crizelor, autoritățile internaționale și naționale ale țărilor terțe și statele membre;

                  (f)

                  prezentarea pachetului software final, precum și a manualului și materialelor de formare aferente în cadrul unui atelier de concluzii la care vor fi invitate să participe părțile interesate relevante (până la 80 de persoane).

            Proiectul va fi pus în aplicare pe o perioadă corespunzătoare care ține seama de necesitatea consultării și coordonării cu diferitele părți interesate, sub controlul ÎR. Proiectul va fi pus în aplicare în șase etape.
      Etapa pregătitoare
      În consultare cu organismele relevante ale Consiliului și sub controlul ÎR, SIPRI va elabora un pachet software, instrumente de gestionare a riscurilor, un sistem de diseminare a informațiilor și a datelor defalcate sub forma unui pachet, utilizând opțiuni relevante de tehnologia informației (TI).
      Etapa de introducere a datelor
      Utilizând numai informații din surse deschise, proiectul va introduce date din sursele relevante pentru a crea baze de date cuprinzătoare, capabile să furnizeze suficiente informații pentru a sprijini instrumente exacte de gestionare, detectare a riscurilor și stabilire a profilului de risc.
      Etapa de evaluare
      În consultare cu organismele relevante ale Consiliului și sub controlul ÎR, SIPRI va întreprinde o evaluare a diferitelor situri, regiuni, organizații și misiuni în care pachetul-prototip care utilizează date din surse deschise poate fi testat pe teren în condiții optime.
      Etapa de testare pe teren
      În consultare cu organismele relevante ale Consiliului și sub controlul ÎR, SIPRI va trece la o etapă de testare pe teren în colaborare cu un partener identificat în etapa de evaluare.
      Etapa de evaluare și adaptare
      În urma testării pe teren, SIPRI va evalua și adapta pachetul software pentru a ține seama de experiența și de concluziile asimilate din etapa de testare pe teren. Aceasta va avea drept rezultat un produs final care urmează a fi pus la dispoziție cu acordul diferitelor părți interesate.
      Etapa de prezentare
      Versiunea finală a pachetului software și a materialelor de formare va fi prezentată în cadrul unui eveniment special părților interesate relevante (până la 80 de persoane) care au fost implicate în elaborarea acestora și au fost identificate drept utilizatori finali ai pachetului software.
      3.1.3.   Rezultatele proiectului

      Proiectul:

                  (a)

                  va consolida capacitatea misiunilor relevante de gestionare a crizelor, a autorităților internaționale și naționale ale țărilor terțe și a statelor membre de a monitoriza activitățile operatorilor de transport aerian de mărfuri suspectați de trafic de SALW pe calea aerului;

                  (b)

                  va furniza instrumentele și sistemele-prototip necesare pentru sporirea numărului de interdicții ale transporturilor ilicite de SALW suspectate realizate pe calea aerului de către organizații multilaterale, misiuni și state din Africa și din alte regiuni;

                  (c)

                  va spori capacitatea statelor membre de a face schimb securizat de informații privind operatorii de transport aerian de mărfuri prin intermediul unor tehnici de date defalcate și al altor mecanisme de stabilire a profilului.

            3.1.4.   Beneficiarii proiectului

      Beneficiarii proiectului vor fi: personalul relevant al misiunilor de gestionare a crizelor și cel al autorităților naționale și internaționale. Selectarea beneficiarilor specifici pentru a testa prototipul de pachet software va ține seama de variabile, precum prezența pe teren a unor misiuni europene sau multilaterale de gestionare a crizelor, necesitatea valorificării la maximum a resurselor, asistența disponibilă la nivel local, voința politică și capacitatea autorităților locale și naționale de combatere a comerțului ilicit cu SALW pe calea aerului. SIPRI va propune o listă restrânsă de beneficiari care va fi apoi aprobată de ÎR în consultare cu organismele competente ale Consiliului.
      3.2.   Proiectul 2: Sporirea sensibilizării cu privire la practicile de monitorizare, detectare și gestionare a riscurilor, îndreptate împotriva transportatorilor aerieni de mărfuri implicați în traficul de SALW pe calea aerului și a altor fluxuri de produse destabilizatoare prin intermediul publicațiilor, formării și acțiunilor de stimulare

      3.2.1.   Obiectivul proiectului

      Proiectul vizează sporirea sensibilizării și a expertizei tehnice a personalului internațional și național relevant, a „bunelor practici” în domeniile monitorizării, detectării și analizei gestionării riscurilor, îndreptate împotriva transportatorilor aerieni de mărfuri suspectați de trafic de SALW pe calea aerului.
      3.2.2.   Descrierea proiectului

      În cadrul acestui proiect, vor fi întreprinse următoarele activități:

                  (a)

                  elaborarea și publicarea unui manual și a unor materiale de formare însoțitoare pentru a fi difuzate spre cel mult 250 de persoane care lucrează pentru organizații multilaterale, misiuni sau state;

                  (b)

                  prin organizarea a până la trei seminare regionale, formarea și sensibilizarea a 80-100 de persoane care lucrează pentru departamente sau celule specifice în cadrul misiunilor de gestionare a crizelor și al autorităților internaționale și naționale ale țărilor terțe, avându-se în vedere un efect multiplicativ prin furnizarea de materiale de „formare a formatorilor”;

                  (c)

                  prelucrarea rezultatelor și a evaluărilor primite în urma activităților de formare și sensibilizare, precum și elaborarea pe această bază a unui model de „bune practici” pentru schimbul de informații pe această temă în rândul personalului internațional și național relevant;

                  (d)

                  prezentarea rezultatelor modelului de „bune practici” în cadrul unui atelier final de concluzii la care vor fi invitate să participe părțile interesate relevante (până la 80 de persoane).

            3.2.3.   Rezultatele proiectului

      Proiectul:

                  (a)

                  va spori sensibilizarea din partea personalului care își desfășoară activitatea în cadrul organizațiilor multilaterale, misiunilor și statelor cu privire la „bunele practici” în domeniile monitorizării, detectării și analizei gestionării riscurilor, îndreptate împotriva transportatorilor aerieni de mărfuri suspectați de trafic de SALW pe calea aerului și a altor fluxuri de produse destabilizatoare;

                  (b)

                  va contribui la standardizarea „bunelor practici” în acest domeniu prin publicarea și diseminarea unui manual privind tehnici de monitorizare, detectare și analiză a gestionării riscurilor;

                  (c)

                  va iniția instituirea de „bune practici” privind coordonarea informațiilor prin activități de formare și sensibilizare pentru personalul care lucrează pentru departamente sau celule specifice în cadrul organizațiilor multilaterale, misiunilor sau statelor.

            3.2.4.   Beneficiarii proiectului

      Beneficiarii proiectului vor fi: personalul relevant al misiunilor de gestionare a crizelor, cel al autorităților naționale și internaționale. Selectarea beneficiarilor specifici ai activităților de formare se va face pe baza unei liste scurte a beneficiarilor, propusă de SIPRI și care urmează a fi aprobată de ÎR în consultare cu organismele competente ale Consiliului.
      4.   Locuri de desfășurare

      Locurile de desfășurare pentru testarea pe teren și atelierul de concluzii din cadrul proiectului 3.1, precum și pentru activitățile de formare, sensibilizare și atelierul de concluzii din cadrul proiectului 3.2 se vor stabili astfel încât resursele să fie valorificate la maximum, iar amprenta de carbon și asistența disponibilă la nivel local să fie reduse la maximum. SIPRI va propune o listă scurtă a locurilor de desfășurare recomandate, care urmează a fi aprobată de ÎR în consultare cu organismele competente ale Consiliului.
      5.   Durată

      Durata totală estimată a proiectelor va fi de 24 de luni.
      6.   Entitatea responsabilă de punerea în aplicare

      Punerea în aplicare tehnică a prezentei decizii va fi încredințată SIPRI. SIPRI va asigura vizibilitatea contribuției UE și își va îndeplini atribuțiile sub responsabilitatea ÎR.
      7.   Raportare

      SIPRI va pregăti rapoarte periodice bilunare și după încheierea fiecăreia dintre activitățile descrise. Rapoartele ar trebui transmise ÎR în termen de șase săptămâni de la încheierea activităților respective.


title: 2013/578/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Institutului European pentru Egalitatea de Șanse între Femei și Bărbați aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/235

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Institutului European pentru Egalitatea de Șanse între Femei și Bărbați aferent exercițiului financiar 2011
   (2013/578/UE)
   PARLAMENTUL EUROPEAN,

               —

               având în vedere conturile anuale finale ale Institutului European pentru Egalitatea de Șanse între Femei și Bărbați pentru exercițiul financiar 2011,

               —

               având în vedere Raportul Curții de Conturi privind conturile anuale ale Institutului European pentru Egalitatea de Șanse între Femei și Bărbați pentru exercițiul financiar 2011, însoțit de răspunsurile Institutului (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1922/2006 al Parlamentului European și al Consiliului din 20 decembrie 2006 privind înființarea unui Institut European pentru Egalitatea de Șanse între Femei și Bărbați (4), în special articolul 14,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru drepturile femeii și egalitatea de gen (A7-0081/2013),

               1.

               acordă directorului Institutului European pentru Egalitatea de Șanse între Femei și Bărbați descărcarea de gestiune pentru execuția bugetului Institutului aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Institutului European pentru Egalitatea de Șanse între Femei și Bărbați, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 98.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 403, 30.12.2006, p. 9.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Institutului European pentru Egalitatea de Șanse între Femei și Bărbați aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Institutului European pentru Egalitatea de Șanse între Femei și Bărbați pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Institutului European pentru Egalitatea de Șanse între Femei și Bărbați pentru exercițiul financiar 2011, însoțit de răspunsurile Institutului (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 1922/2006 al Parlamentului European și al Consiliului din 20 decembrie 2006 privind înființarea unui Institut European pentru Egalitatea de Șanse între Femei și Bărbați (4), în special articolul 14,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru drepturile femeii și egalitatea de gen (A7-0081/2013),

                  A.

                  întrucât Institutul European pentru Egalitatea de Șanse între Femei și Bărbați (denumit în continuare „Institutul”) a fost înființat în temeiul Regulamentului (CE) nr. 1922/2006 și și-a dobândit autonomia la 15 iunie 2010;

                  B.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Institutului pentru exercițiul financiar 2011 și cu privire la legalitatea și regularitatea operațiunilor subiacente;

                  C.

                  întrucât 2011 a fost primul an complet de funcționare a Institutului de când acesta și-a câștigat independența financiară și administrativă, în iunie 2010;

                  D.

                  întrucât structura Institutului se bazează pe mandatul și misiunile prevăzute în cadrul regulamentului de bază prin care a fost înființat și pe obiectivele aprobate de consiliul de administrație al Institutului în cadrul programului de activitate pe termen mediu 2010-2012 și al programului anual de lucru;

                  E.

                  întrucât bugetul general al Institutului pentru exercițiul financiar 2011 s-a ridicat la 7 530 000 EUR, comparativ cu un buget general de 5 678 123,09 EUR aferent exercițiului financiar 2010, ceea ce reprezintă o majorare cu 32,6 %; întrucât bugetul Institutului este finanțat în întregime prin contribuția de la bugetul Uniunii;

                  F.

                  întrucât, la sfârșitul anului 2011, Institutul a înregistrat un rezultat bugetar pozitiv de 1 156 400,29 EUR (6), (după deducerea diferențelor de curs valutar în valoare de 2 650,64 EUR), cuantum care a fost înscris ulterior în conturi ca pasiv față de Comisie,

         Gestiunea bugetară și financiară

                  1.

                  reamintește că Institutul și-a dobândit autonomia administrativă și financiară la 15 iunie 2010; constată că, în consecință, toate procedurile de achiziții publice din 2010 au fost inițiate în principal în ultimul trimestru al anului 2010;

                  2.

                  ia act de faptul că execuția bugetară se pregătește pe baza contabilității de casă modificate, ceea ce înseamnă că creditele de plată reportate sunt înscrise împreună cu plățile efectuate și veniturile realizate;

                  3.

                  constată, pe baza conturilor anuale, că, în 2011, execuția plăților a fost mai eficace decât în 2010, înregistrându-se îmbunătățiri semnificative la toate titlurile; constată, pe baza conturilor anuale, că Institutul a înregistrat o rată de execuție bugetară de 44,19 % pentru plăți și de 88,54 % pentru angajamente la sfârșitul lui 2011;

                  4.

                  admite, pe baza conturilor anuale (7), că rata plăților de la titlul I „Cheltuieli de personal” a crescut la 88,49 % în 2011, comparativ cu 49,19 % în 2010; solicită Institutului să informeze autoritatea care acordă descărcarea de gestiune cu privire la acțiunile întreprinse pentru a îmbunătăți această rată;

                  5.

                  ia act, pe baza conturilor anuale, de faptul că rata plăților executate de la titlul II „Cheltuieli administrative” a crescut la 34,71 % în 2011, comparativ cu 28,99 % în 2010; solicită Institutului să informeze autoritatea care acordă descărcarea de gestiune cu privire la acțiunile realizate pentru a îmbunătăți nivelurile de execuție, deoarece nivelurile reduse de execuție evidențiază existența unor dificultăți în planificarea și execuția bugetului;

                  6.

                  ia act, pe baza conturilor anuale, de nivelul foarte redus de execuție a creditelor de plată de la titlul III („Cheltuieli operaționale”), și anume 18,36 %; constată că acest lucru a fost pricinuit de un număr ridicat de achiziții ce au fost lansate în cea de-a doua parte a anului 2010, după ce Institutul a devenit autonom din punct de vedere administrativ în iunie 2010; solicită Institutului să informeze autoritatea care acordă descărcarea de gestiune cu privire la acțiunile realizate începând cu iunie 2010 pentru a îmbunătăți nivelurile de execuție, deoarece nivelurile reduse de execuție evidențiază existența unor dificultăți în planificarea și execuția bugetului;

                  7.

                  constată, pe baza conturilor anuale, că a fost reportată în 2012 o sumă de 3 339 551,93 EUR din creditele de angajament contractate până la sfârșitul lui 2011, dar neplătite, sumă care reprezintă 50 % din volumul total al angajamentelor; constată, în plus, că cuantumul total al creditelor reportate care au fost anulate (adică, reportate din 2010 și neplătite în 2011) se ridică la 295 741,61 EUR, acesta fiind primul exercițiu complet de funcționare, în care personalul s-a confruntat pentru prima oară cu diverse tipuri de proceduri de achiziții publice și a inițiat măsuri printre care și o solicitare tardivă pentru un eveniment organizat de președinție și alte acțiuni, în cea de a doua parte a exercițiului; solicită Institutului să informeze autoritatea care acordă descărcarea de gestiune cu privire la acțiunile întreprinse pentru a asigura, în viitor, o rată de execuție bugetară satisfăcătoare;

                  8.

                  constată, pe baza conturilor anuale, că, la sfârșitul anului 2010, Institutul nu a întreprins exercițiul de dezangajare necesar și că toate creditele au fost reportate automat;

         Contabilitatea

                  9.

                  constată că Institutul a definit în 2010 responsabilitățile actorilor financiari pentru membrii personalului și a elaborat circuite financiare pentru creditele de angajament; ia act de faptul că, până la sfârșitului lui 2010, Institutul a desemnat toți actorii financiari și le-a definit rolurile și responsabilitățile;

                  10.

                  constată că Institutul a primit trei transferuri financiare din partea Comisiei, în valoare totală de 7 530 000 EUR (respectiv 3 390 000 EUR în cadrul primului transfer, 2 070 000 EUR în cadrul celui de-al doilea transfer și 2 070 000 EUR în cadrul celui de-al treilea transfer);

         Achizițiile publice

                  11.

                  ia act, pe baza Raportului anual, că, în 2011, Institutul a înregistrat șase excepții legate de tranzacțiile financiare, care au făcut obiectul unor discuții cu conducerea, șefii de echipe și personalul competent, astfel încât, în viitor, să fie evitate noi greșeli; solicită Institutului să informeze autoritatea care acordă descărcarea de gestiune cu privire la acțiunile întreprinse pentru a remedia această deficiență;

                  12.

                  constată că, în 2011, au fost finalizate 123 de proceduri de achiziții publice în sectorul operațiunilor și al administrației și că volumul global al achizițiilor publice a reprezentat aproximativ 50 % din bugetul general al Institutului; constată, de asemenea, că activitățile de achiziții publice din 2011 au fost efectuate în conformitate cu programul de lucru din anul în cauză;

         Resursele umane

                  13.

                  ia act, pe baza conturilor anuale, de faptul că, în 2011, Institutul a finalizat procedurile de recrutare a trei agenți temporari și a trei agenți contractuali (în condițiile în care, în 2010, Institutul a recrutat 23 de agenți temporari) și a atins o rată de 94 % de ocupare a schemei sale de personal, comparativ cu 92,3 % în 2010; salută îmbunătățirea ratei de ocupare a schemei de personal a Institutului, ceea ce va contribui la funcționarea eficace a acestuia;

                  14.

                  constată că, potrivit Serviciului de Audit Intern (IAS), au fost instituite o serie de politici, strategii, proceduri și orientări pentru a veni în sprijinul punerii în aplicare a Statutului funcționarilor în cadrul Institutului; constată că unele elemente se află încă în plină evoluție și ar trebui finalizate într-o etapă ulterioară, în special prin adoptarea de instrumente informatice de gestionare a resurselor umane (și anume, a unor aspecte precum elaborarea fișelor posturilor, stabilirea obiectivelor personale și formalizarea planurilor individuale de formare); solicită Institutului să informeze autoritatea care acordă descărcarea de gestiune cu privire la acțiunile întreprinse pentru a aborda aspectele menționate mai sus;

         Performanță

                  15.

                  salută cel de-al doilea raport de evaluare ex ante al Institutului, din data de 8 septembrie 2011, care se axează pe obiectivele și operațiunile specifice Institutului și urmărește să ofere orientări conducerii Institutului cu privire la finalizarea obiectivelor și a activităților; subliniază că, în contextul crizei și al măsurilor de austeritate, este esențial ca Institutul să asigure un randament optim fără să pericliteze realizarea cu succes a importantului său mandat;

                  16.

                  salută crearea de către Institut a Centrului de resurse și de documentare, ca o sursă europeană unică de cunoștințe instituționale și metodologice cu privire la egalitatea de gen;

                  17.

                  subliniază că, date fiind obiectivele și sarcinile Institutului, se impune menținerea unei entități separate specifice în cadrul instituțional;

         Sediul

                  18.

                  constată, pe baza Raportului anual, că personalul Institutului a fost transferat la 1 martie 2010 din sediul temporar de la Bruxelles la sediul său permanent de la Vilnius, Lituania;

                  19.

                  constată, pe baza Raportului anual, că Guvernul Republicii Lituania a asigurat plata chiriei birourilor Institutului pe o perioadă de doi ani, până la 15 decembrie 2011;

                  20.

                  salută inițiativa unică, desfășurată la Vilnius în coordonare cu reprezentanțele altor instituții ale Uniunii (Reprezentanța Comisia și Biroul de informare al Parlamentului European), de a identifica și a alege un sediu comun; constată că nou-constituita „Casă a UE” s-a dovedit necesară și va crea sinergii, va spori vizibilitatea Uniunii, va genera economii și va permite partajarea costurilor;

         Auditul intern

                  21.

                  salută primele activități de auditare întreprinse în 2011 în cadrul Institutului de către Serviciul de Audit Intern (IAS); constată, pe baza raportului elaborat de IAS (8), că nu au fost formulate în mod deschis nici recomandări „critice”, nici recomandări „foarte importante” în cadrul rapoartelor prezentate de IAS la 31 decembrie 2011;

                  22.

                  constată că, în decembrie 2011, IAS a efectuat la sediul Institutului o revizuire restrânsă a punerii în aplicare a standardelor de control intern; constată că Institutul a acceptat recomandările referitoare la finalizarea procedurii de punere în aplicare a standardelor de control intern, iar conducerea a adoptat un plan de acțiune prevăzut a fi pus în aplicare în 2012; solicită Institutului să informeze autoritatea de descărcare de gestiune cu privire la acțiunile întreprinse pentru a respecta recomandările în cauză;

                  23.

                  constată că analiza riscurilor întreprinsă de IAS a evidențiat anumite procese (9) care nu au putut fi încadrate în planul de audit al IAS, întrucât controalele au fost apreciate drept inexistente sau insuficiente;

                  24.

                  constată, pe baza observațiilor formulate de Curtea de Conturi, că este necesar ca Institutul să aducă îmbunătățiri în ceea ce privește consemnarea documentară a inventarului fizic realizat pentru activele fixe și în ceea ce privește estimarea cheltuielilor angajate;

                  25.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (10) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 98.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 403, 30.12.2006, p. 9.

         (5)  JO L 357, 31.12.2002, p. 72.

         (6)  Conturile anuale pe 2011, p. 22.

         (7)  Conturile anuale pe 2011, p. 34.

         (8)  Raportul anual de audit intern pentru 2011, p. 6.

         (9)  Raportul anual de audit intern pentru 2011, p. 4.

         (10)  Texte adoptate, P7_TA(2013)0134 ( A se vedea pagina 374 din prezentul Jurnal Oficial).


title: Decizia (UE) 2017/760 a Băncii Centrale Europene din 24 aprilie 2017 privind valoarea totală a taxelor anuale de supraveghere pentru 2017 (BCE/2017/11)

text:
                  29.4.2017

                  RO

                  Jurnalul Oficial al Uniunii Europene

                  L 113/52

            DECIZIA (UE) 2017/760 A BĂNCII CENTRALE EUROPENE
      din 24 aprilie 2017
      privind valoarea totală a taxelor anuale de supraveghere pentru 2017 (BCE/2017/11)
      CONSILIUL GUVERNATORILOR BĂNCII CENTRALE EUROPENE,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 30,
      având în vedere Regulamentul (UE) nr. 1163/2014 al Băncii Centrale Europene din 22 octombrie 2014 privind taxele de supraveghere (BCE/2014/41) (2), în special articolul 3 alineatul (1) și articolul 9 alineatul (2),
      întrucât:

                  (1)

                  Valoarea totală a taxelor anuale de supraveghere care trebuie percepute în temeiul articolului 9 alineatul (2) din Regulamentul (UE) nr. 1163/2014 (BCE/2014/41) ar trebui să acopere, dar să nu depășească, cheltuielile suportate de Banca Centrală Europeană (BCE) în legătură cu atribuțiile de supraveghere ale acesteia în cursul perioadei de taxare relevante. Aceste cheltuieli constau în principal în costurile legate în mod direct de atribuțiile de supraveghere ale BCE, precum supravegherea directă a entităților semnificative, monitorizarea supravegherii entităților mai puțin semnificative, îndeplinirea atribuțiilor orizontale și desfășurarea serviciilor specializate. Ele includ și costurile legate în mod indirect de atribuțiile de supraveghere ale BCE, precum serviciile furnizate de departamentele de suport ale BCE, inclusiv serviciile privind sediul, administrarea resurselor umane, servicii administrative, buget și control, servicii contabile, juridice, de comunicare și traducere, audit intern, precum și servicii statistice și de tehnologia informației.

                  (2)

                  Pentru a calcula taxele anuale de supraveghere de plătit corespunzătoare entităților supravegheate semnificative și grupurilor supravegheate semnificative, precum și entităților supravegheate mai puțin semnificative și grupurilor supravegheate mai puțin semnificative, costurile totale ar trebui împărțite pe baza cheltuielilor alocate funcțiilor relevante care efectuează supravegherea directă a entităților supravegheate semnificative și a grupurilor supravegheate semnificative și supravegherea indirectă a entităților supravegheate mai puțin semnificative și a grupurilor supravegheate mai puțin semnificative.

                  (3)

                  Valoarea totală a taxelor anuale de supraveghere pentru 2017 ar trebui calculată ca suma următoarelor: (a) costurile anuale estimate pentru atribuțiile de supraveghere pentru 2017, pe baza bugetului BCE aprobat pentru 2017 și avându-se în vedere orice evoluții ale costurilor anuale estimate preconizate a fi suportate de BCE și cunoscute la data adoptării prezentei decizii; și (b) excedentul sau deficitul din 2016.

                  (4)

                  Excedentul sau deficitul ar trebui determinat prin deducerea costurilor anuale efective ale atribuțiilor de supraveghere care au fost suportate în 2016, astfel cum sunt prezentate în conturile anuale ale BCE pentru 2016 (3), din costurile anuale estimate colectate pentru 2016, astfel cum este prevăzut în anexa la Decizia (UE) 2016/661 a Băncii Centrale Europene (BCE/2016/7) (4).

                  (5)

                  În conformitate cu articolul 5 alineatul (3) din Regulamentul (UE) nr. 1163/2014 (BCE/2014/41), valorile taxelor legate de perioade de taxare anterioare care nu erau colectabile, plățile dobânzii primite în conformitate cu articolul 14 și sumele primite sau rambursate în conformitate cu articolul 7 alineatul (3) din acest regulament, dacă este cazul, ar trebui de asemenea luate în calcul pentru stabilirea costurilor anuale estimate ale atribuțiilor de supraveghere pentru 2017,

            ADOPTĂ PREZENTA DECIZIE:
      Articolul 1
      Definiții
      În sensul prezentei decizii, se aplică definițiile cuprinse în Regulamentul (UE) nr. 468/2014 al Băncii Centrale Europene (BCE/2014/17) (5) și în Regulamentul (UE) nr. 1163/2014 (BCE/2014/41).
      Articolul 2
      Valoarea totală a taxelor anuale de supraveghere pentru 2017
      (1)   Valoarea totală a taxelor anuale de supraveghere pentru 2017 este de 424 957 652 EUR, calculată astfel cum este prezentat în anexa I.
      (2)   Fiecare categorie de entități supravegheate și grupuri supravegheate plătește următoarele taxe anuale totale de supraveghere:

                  (a)

                  entitățile supravegheate semnificative și grupurile supravegheate semnificative: 391 279 654 EUR;

                  (b)

                  entitățile supravegheate mai puțin semnificative și grupurile supravegheate mai puțin semnificative: 33 677 998 EUR.

            Împărțirea valorii totale a taxelor anuale de supraveghere pentru 2017 de plătit pentru fiecare categorie este indicată în anexa II.
      Articolul 3
      Intrarea în vigoare
      Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

         Adoptată la Frankfurt pe Main, 24 aprilie 2017.

               Președintele BCE

            Mario DRAGHI

         (1)  JO L 287, 29.10.2013, p. 63.

         (2)  JO L 311, 31.10.2014, p. 23.

         (3)  Publicate pe website-ul BCE, la adresa www.ecb.europa.eu, în februarie 2017.

         (4)  Decizia (UE) 2016/661 a Băncii Centrale Europene din 15 aprilie 2016 privind valoarea totală a taxelor anuale de supraveghere pentru 2016 (BCE/2016/7) (JO L 114, 28.4.2016, p. 14).

         (5)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (JO L 141, 14.5.2014, p. 1).

         ANEXA I

            Calculul valorii totale a taxelor anuale de supraveghere pentru 2017

                     (EUR)

                     Costuri anuale estimate pentru 2017

                     464 676 594

                     Salarii și prestații

                     208 621 881

                     Chirie și întreținerea sediilor

                     54 990 329

                     Alte cheltuieli de funcționare

                     201 064 384

                     Excedent/deficit din 2016

                     – 41 089 798

                     Sume de luat în calcul în conformitate cu articolul 5 alineatul (3) din Regulamentul (UE) nr. 1163/2014 (BCE/2014/41)

                     1 370 856

                     Taxe legate de perioade anterioare de taxare care nu erau colectabile

                     0

                     Plăți ale dobânzii primite în conformitate cu articolul 14 din regulamentul sus-menționat

                     – 23 761

                     Sume primite sau rambursate în conformitate cu articolul 7 alineatul (3) din regulamentul sus-menționat

                     1 394 617

                     TOTAL

                     424 957 652

         ANEXA II

            Împărțirea valorii totale a taxelor anuale de supraveghere pentru 2017

                     (EUR)

                     Entități supravegheate semnificative și grupuri supravegheate semnificative

                     Entități supravegheate mai puțin semnificative și grupuri supravegheate mai puțin semnificative

                     Total

                     Costuri anuale estimate pentru 2017

                     427 700 563

                     36 976 031

                     464 676 594

                     Excedent/deficit din 2016

                     – 37 593 510

                     – 3 496 288

                     – 41 089 798

                     Sume de luat în calcul în conformitate cu articolul 5 alineatul (3) din Regulamentul (UE) nr. 1163/2014 (BCE/2014/41)

                     1 172 601

                     198 255

                     1 370 856

                     Taxe legate de perioade anterioare de taxare care nu erau colectabile

                     0

                     0

                     0

                     Plăți ale dobânzii primite în conformitate cu articolul 14 din regulamentul sus-menționat

                     – 8 696

                     – 15 065

                     – 23 761

                     Sume primite sau rambursate în conformitate cu articolul 7 alineatul (3) din regulamentul sus-menționat

                     1 181 297

                     213 320

                     1 394 617

                     TOTAL

                     391 279 654

                     33 677 998

                     424 957 652


title: 2008/486/CE: Decizia Consiliului din 23 iunie 2008 de numire a jumătate dintre membrii consiliului de administrație al Autorității Europene pentru Siguranța Alimentară

text:
               26.6.2008

               RO

               Jurnalul Oficial al Uniunii Europene

               L 165/8

      DECIZIA CONSILIULUI

   din 23 iunie 2008
   de numire a jumătate dintre membrii consiliului de administrație al Autorității Europene pentru Siguranța Alimentară
   (2008/486/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 25 alineatul (1),
   având în vedere lista candidaților prezentată Consiliului de către Comisia Comunităților Europene,
   având în vedere punctele de vedere exprimate de Parlamentul European,
   întrucât:

               (1)

               Este esențial să se asigure independența, înalta calitate științifică, transparența și eficiența Autorității Europene pentru Siguranța Alimentară. Cooperarea cu statele membre este, de asemenea, indispensabilă.

               (2)

               Jumătate dintre membrii consiliului de administrație al autorității își vor încheia mandatul la 30 iunie 2008.

               (3)

               Candidaturile au fost examinate în vederea numirii a șapte noi membri ai consiliului de administrație pe baza documentației furnizate de către Comisie și luându-se în considerare punctele de vedere exprimate de către Parlamentul European. Scopul urmărit este de a se asigura cel mai înalt nivel de competență, o gamă largă de cunoștințe relevante, de exemplu în domeniul gestiunii și al administrației publice, precum și cea mai largă distribuție geografică posibilă la nivelul Uniunii.

               (4)

               Trei dintre respectivii membri ar trebui să fi dobândit experiență de muncă în organizații care reprezintă consumatorii sau alte interese din lanțul trofic,

         DECIDE:
   Articolul 1
   Sunt numiți în calitate de membri ai consiliului de administrație al Autorității Europene pentru Siguranța Alimentară, pentru perioada cuprinsă între 1 iulie 2008 și 30 iunie 2012, următoarele persoane:

               —

               Davies, Sue (2);

               —

               Facelli, Piergiuseppe;

               —

               Horst, Matthias (2);

               —

               Pogačnik, Milan;

               —

               Ruprich, Jiři;

               —

               Turunen, Sinikka (2);

               —

               Url, Bernhard.

         Articolul 2
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 23 iunie 2008.

            Pentru Consiliu

            Președintele

         I. JARC

      (1)  JO L 31, 1.2.2002, p. 1. Regulament modificat ultima dată prin Regulamentul (CE) nr. 202/2008 al Comisiei (JO L 60, 5.3.2008, p. 17).

      (2)  Experiență de muncă în organizații care reprezintă consumatorii sau alte interese din lanțul trofic.


title: Decizia Consiliului din 13 decembrie 1999 privind aplicarea integrală a acquis-ului Schengen pe teritoriul Greciei

text:
Anunţ juridic important

|

31999D0848

Jurnalul Oficial L 327 , 21/12/1999 p. 0058 - 0058 ediţie specială în limba cehă capitol 11 volum 32 p. 234  - 234 ediţie specială în limba estonă capitol 11 volum 32 p. 234  - 234 ediţie specială în limba maghiară capitol 11 volum 32 p. 234  - 234 ediţie specială în limba lituaniană capitol 11 volum 32 p. 234  - 234 LV.ES capitol 11 volum 32 p. 234  - 234 MT.ES capitol 11 volum 32 p. 234  - 234 PL.ES capitol 11 volum 32 p. 234  - 234 SK.ES capitol 11 volum 32 p. 234  - 234 ediţie specială în limba slovenă capitol 11 volum 32 p. 234  - 234

		Decizia Consiliuluidin 13 decembrie 1999privind aplicarea integrală a acquis-ului Schengen pe teritoriul Greciei(1999/848/CE)CONSILIUL UNIUNII EUROPENE,având în vedere articolul 2 alineatul (2) din Protocolul de integrare a acquis-ului Schengen în cadrul Uniunii Europene,având în vedere decizia Comitetului executiv din 16 septembrie 1998 de instituire a Comisiei permanente de aplicare Schengen,având în vedere decizia Comitetului Reprezentanților Permanenți (Coreper) din 30 iunie 1999 de instituire a Comitetului ad-hoc "Grecia",luând în considerare deciziile Comitetului executiv Schengen din 7 octombrie 1997 [SCH/Com-ex (97) 29 rev. 2] și din 16 decembrie 1998 [SCH/Com-ex (98) 49 rev. 3],(1) Întrucât s-au efectuat vizite pentru a verifica îndeplinirea satisfăcătoare a cerințelor privind resursele umane și materiale, pregătirea personalului organelor de control și supraveghere a frontierelor, precum și coordonarea dintre serviciile în cauză;(2) Întrucât au fost îndeplinite condițiile pentru a permite suspendarea controalelor persoanelor la frontierele interne cu Grecia de la 1 ianuarie 2000,ADOPTĂ PREZENTA DECIZIE:Articolul 1Controalele persoanelor la frontierele interne dintre Grecia și statele membre care aplică integral acquis-ul Schengen se suspendă în perioada cuprinsă între 1 ianuarie 2000 și 26 martie 2000. Prezenta decizie se aplică de la 1 ianuarie 2000 pentru traficul maritim intern în porturi.În ceea ce privește controalele la frontieră pentru zborurile interne din și înspre Grecia, datele la care acestea vor fi eliminate urmează a fi stabilite de comun acord între Grecia și fiecare alt stat membru în cauză, de la 1 ianuarie 2000, pentru aeroporturile în care acest lucru este posibil din punct de vedere tehnic. În orice caz, controalele sunt eliminate la 26 martie 2000 cel târziu. Statele membre în cauză informează Consiliul și Comisia înainte de 1 aprilie 2000 cu privire la măsurile luate în vederea punerii în aplicare a prezentei decizii.Articolul 2Grupul de lucru "Evaluare Schengen" examinează în cursul anului 2000 aplicarea integrală a acquis-ului Schengen cu privire la Grecia și procedează la studiul măsurilor care se dovedesc necesare.Articolul 3(1) Prezenta decizie intră în vigoare la data adoptării sale.(2) Prezenta decizie se publică în Jurnalul Oficial al Comunităților Europene.Adoptată la Bruxelles, 13 decembrie 1999.Pentru ConsiliuPreședinteleS. Hassi--------------------------------------------------


title: Decizia Comitetului executiv din 27 iunie 1996 privind principiile de eliberare a vizelor Schengen în conformitate cu articolul 30 alineatul (1) litera (a) din Convenția de punere în aplicare a Acordului Schengen [SCH/Com-ex (96)13 rev. 1]

text:
               19/Volumul 02

               RO

               Jurnalul Ofícial al Uniunii Europene

               30

         41996D0013

               L 239/180

               JURNALUL OFÍCIAL AL UNIUNII EUROPENE

      DECIZIA COMITETULUI EXECUTIV

   din 27 iunie 1996
   privind principiile de eliberare a vizelor Schengen în conformitate cu articolul 30 alineatul (1) litera (a) din Convenția de punere în aplicare a Acordului Schengen
   [SCH/Com-ex (96)13 rev. 1]
   COMITETUL EXECUTIV,
   având în vedere articolul 132 din Convenția de punere în aplicare a Acordului Schengen,
   având în vedere articolele 9, 17 și 30 din convenția menționată anterior,
   întrucât este în interesul tuturor statelor Schengen să definească drepturile și obligațiile statelor reprezentante și reprezentate, datorită faptului că toate statele Schengen au reprezentanțe în care reprezintă alte state Schengen și locuri unde ele însele sunt reprezentate;
   întrucât principiul fundamental care stă la baza cooperării între statele Schengen este încrederea absolută în modul de aplicare a sistemului Schengen de reprezentare,
   DECIDE:
   Eliberarea vizelor Schengen în statele terțe în care nu sunt reprezentate toate statele Schengen în baza articolului 30 alineatul (1) litera (a) din Acordul de punere în aplicare a Convenției Schengen se face în conformitate cu principiile următoare.

               (a)

               Reprezentarea în materie de eliberare a vizelor se referă la vizele de tranzit în aeroporturi, vizele de tranzit uniforme și vizele de scurtă ședere eliberate în cadrul Convenției Schengen și în conformitate cu Instrucțiunile Consulare Comune.
               Statul reprezentant este obligat să aplice dispozițiile din Instrucțiunile Consulare Comune cu aceeași urgență ca și în cazul eliberării vizelor naționale de același tip și de aceeași valabilitate.

               (b)

               Cu excepția cazurilor în care este altfel prevăzut de acorduri bilaterale specifice, reglementarea privind reprezentarea nu se aplică vizelor eliberate pentru persoanele care intenționează să exercite o activitate remunerată sau o activitate condiționată de aprobarea prealabilă a statului unde urmează să se desfășoare această activitate. Persoanele care solicită astfel de vize trebuie să se adreseze reprezentanței consulare acreditate a statului în care urmează să se desfășoare activitatea respectivă.

               (c)

               Statele Schengen nu sunt obligate să fie reprezentate în fiecare stat terț în scopul eliberării vizelor. Statele Schengen pot hotărî ca solicitările de viză în anumite state terțe sau solicitările pentru anumite categorii de vize să fie depuse la reprezentanța statului care constituie destinația principală a solicitantului.

               (d)

               Evaluarea riscului de imigrare ilegală în momentul depunerii solicitării de viză este în întregime la latitudinea reprezentanței consulare sau diplomatice care procesează solicitarea de viză.

               (e)

               Statele reprezentate acceptă răspunderea pentru cererile de azil depuse de către deținătorii vizei eliberate de statele reprezentante în numele lor și în care se menționează în mod explicit că a fost eliberată în cadrul reprezentării (în conformitate cu anexa 13 la Instrucțiunile Consulare Comune) (1).

               (f)

               În cazuri excepționale, acordurile bilaterale pot prevedea că statul reprezentant trimite solicitările de viză depuse de anumite categorii de străini fie autorităților statului reprezentat care constituie, de asemenea, principala destinație de călătorie, fie unei misiuni diplomatice a statului respectiv. Aceste categorii trebuie stabilite în scris (dacă este necesar, pentru fiecare reprezentanță diplomatică sau consulară). Se consideră, astfel, că viza a fost eliberată cu autorizarea statului reprezentat, în conformitate cu articolul 30 alineatul (1) litera (a) din Convenția Schengen.

               (g)

               Acordurile bilaterale pot fi adaptate, în timp, prin prisma evaluărilor naționale ale cererilor de azil depuse într-un interval de timp determinat de către deținătorii de vize eliberate în cadrul reprezentării și a altor date pertinente relative la eliberarea vizelor.
               Pe baza rezultatelor acestor evaluări, se poate conveni retragerea dreptului de reprezentare în anumite cazuri (eventual și pentru anumite cetățenii).

               (h)

               Reprezentarea se aplică numai în cazul eliberării vizelor. În cazul în care viza nu poate fi eliberată pentru că străinul nu a putut furniza suficiente dovezi în sensul satisfacerii condițiilor, străinul trebuie să fie informat asupra posibilității de a-și depune solicitarea de viză la o reprezentanță diplomatică a statului care constituie principala sa destinație de călătorie.

               (i)

               Reprezentarea mai poate fi ameliorată prin extinderea rețelei de consultare și prin dezvoltarea de software care să ofere reprezentanțelor statului reprezentant posibilitatea de a se consulta fără dificultate cu autoritățile centrale ale statului reprezentat.

               (j)

               Anexat acestui document se găsește tabelul de reprezentare în materie de eliberare a vizelor Schengen în statele terțe unde nu sunt reprezentate toate statele Schengen. Grupul Central ia notă de amendamentele aduse acestui tabel în urma consultării între statele Schengen interesate (2).

      Haga, 27 iunie 1996.

            Președintele

         M. PATIJN

      (1)  Anexa 13 la Instrucțiunile Consulare Comune se adaptează în consecință. A se vedea SCH/Com-ex (99)13.

      (2)  A se vedea documentul SCH/Com-ex (99)13, anexa 4.


title: Decizia (UE) 2016/1587 a Parlamentului European din 28 aprilie 2016 privind închiderea conturilor întreprinderii comune ECSEL (fosta întreprindere comună ENIAC și fosta întreprindere comună Artemis) pentru exercițiul financiar 2014

text:
               14.9.2016

               RO

               Jurnalul Oficial al Uniunii Europene

               L 246/402

         DECIZIA (UE) 2016/1587 A PARLAMENTULUI EUROPEAN
   din 28 aprilie 2016
   privind închiderea conturilor întreprinderii comune ECSEL (fosta întreprindere comună ENIAC și fosta întreprindere comună Artemis) pentru exercițiul financiar 2014
   PARLAMENTUL EUROPEAN,

               —

               având în vedere conturile anuale finale ale întreprinderii comune ECSEL (fosta întreprindere comună ENIAC și fosta întreprindere comună Artemis) pentru exercițiul financiar 2014,

               —

               având în vedere Raportul Curții de Conturi privind conturile anuale ale întreprinderii comune ECSEL pentru perioada 27 iunie-31 decembrie 2014, însoțit de răspunsul întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2014 (05587/2016 – C8-0059/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (CE) nr. 72/2008 al Consiliului din 20 decembrie 2007 de înființare a întreprinderii comune ENIAC (4),

               —

               având în vedere Regulamentul (CE) nr. 74/2008 al Consiliului din 20 decembrie 2007 de înființare a întreprinderii comune ARTEMIS în scopul punerii în aplicare a unei inițiative tehnologice comune privind sistemele informatice integrate (5),

               —

               având în vedere Regulamentul (UE) nr. 561/2014 al Consiliului din 6 mai 2014 privind înființarea întreprinderii comune ECSEL (6), în special articolul 1 alineatul (2) și articolul 12,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (7),

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (8),

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar (A8-0119/2016),

               1.

               aprobă închiderea conturilor întreprinderii comune ECSEL (fosta întreprindere comună ENIAC și fosta întreprindere comună Artemis) pentru exercițiul financiar 2014;

               2.

               încredințează președintelui sarcina de a transmite prezenta decizie directorului executiv al întreprinderii comune ECSEL (fosta întreprindere comună ENIAC și fosta întreprindere comună Artemis), Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 422, 17.12.2015, p. 80.

      (2)  JO C 422, 17.12.2015, p. 81.

      (3)  JO L 298, 26.10.2012, p. 1.

      (4)  JO L 30, 4.2.2008, p. 21.

      (5)  JO L 30, 4.2.2008, p. 52.

      (6)  JO L 169, 7.6.2014, p. 152.

      (7)  JO L 357, 31.12.2002, p. 72.

      (8)  JO L 38, 7.2.2014, p. 2.


title: 2014/244/PESC: Decizia Comitetului politic și de securitate Atalanta/2/2014 din 29 aprilie 2014 privind acceptarea contribuției unei țări terțe la operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de modificare a Deciziei ATALANTA/3/2009

text:
               3.5.2014

               RO

               Jurnalul Oficial al Uniunii Europene

               L 132/63

         DECIZIA COMITETULUI POLITIC ȘI DE SECURITATE ATALANTA/2/2014
   din 29 aprilie 2014
   privind acceptarea contribuției unei țări terțe la operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de modificare a Deciziei ATALANTA/3/2009

      (2014/244/PESC)

   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 paragraful al treilea,
   având în vedere Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1), în special articolul 10,
   având în vedere Decizia Comitetului politic și de securitate ATALANTA/3/2009 din 21 aprilie 2009 privind instituirea unui Comitet al contribuitorilor pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) (2009/369/PESC) (2),
   întrucât:

               (1)

               În conformitate cu articolul 10 alineatul (2) din Acțiunea comună 2008/851/PESC, Consiliul a autorizat Comitetul politic și de securitate (COPS) să adopte deciziile corespunzătoare privind acceptarea contribuțiilor propuse din partea statelor terțe.

               (2)

               În urma recomandării privind o contribuție din partea Noii Zeelande adresată de comandantul operației UE la 11 martie 2014 și a avizului Comitetului militar al Uniunii Europene din 25 martie 2014, contribuția din partea Noii Zeelande ar trebui să fie acceptată.

               (3)

               Decizia Comitetului politic și de securitate ATALANTA/3/2009 ar trebui modificată în consecință pentru a elimina anexa care enumeră statele terțe a căror contribuție a fost acceptată.

               (4)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în materie de apărare,

         ADOPTĂ PREZENTA DECIZIE:
   Articolul 1
   (1)   Contribuția Noii Zeelande la operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) este acceptată și este considerată semnificativă.
   (2)   Noua Zeelandă este scutită de contribuții financiare la bugetul Atalanta.
   Articolul 2
   Decizia Comitetului politic și de securitate ATALANTA/3/2009 se modifică după cum urmează:

               1.

               la articolul 2 alineatul (1) a doua liniuță, cuvintele „astfel cum sunt menționate în anexă” se elimină;

               2.

               anexa se elimină.

         Articolul 3
   Prezenta decizie intră în vigoare la data adoptării.

      Adoptată la Bruxelles, 29 aprilie 2014.

            Pentru Comitetul politic și de securitate

            Președintele

         W. STEVENS

      (1)  JO L 301, 12.11.2008, p. 33.

      (2)  JO L 122, 6.5.2009, p. 9.